ประกาศนายทะเบียน เรื่อง ระเบียบปฏิบัติเกี่ยวกับการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทประกันวินาศภัย พ.ศ. 2557

ประกาศนายทะเบียน

ประกาศนายทะเบียน
เรื่อง
ระเบียบปฏิบัติเกี่ยวกับการวางเงินสำรองสำหรับเบี้ยประกันภัย
ที่ยังไม่ตกเป็นรายได้ของบริษัทประกันวินาศภัย
พ.ศ. ๒๕๕๗[๑]

อาศัยอำนาจตามความในข้อ ๑๑
แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง อัตรา
หลักเกณฑ์ และวิธีการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทประกันวินาศภัย
พ.ศ. ๒๕๕๗ นายทะเบียน ออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศนายทะเบียน เรื่อง
ระเบียบปฏิบัติเกี่ยวกับการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทประกันวินาศภัย
พ.ศ. ๒๕๕๗

ข้อ ๒  ประกาศนี้ให้ใช้บังคับตั้งแต่วันประกาศเป็นต้นไป

ข้อ ๓  ให้ยกเลิกประกาศนายทะเบียน
เรื่อง
ระเบียบปฏิบัติเกี่ยวกับการวางและการขอคืนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทประกันวินาศภัย
พ.ศ. ๒๕๕๓

ข้อ ๔  ในประกาศนี้
บริษัท หมายความว่า
บริษัทที่ได้รับใบอนุญาตประกอบธุรกิจประกันวินาศภัย
ตามกฎหมายว่าด้วยการประกันวินาศภัย
และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย
นายทะเบียน หมายความว่า
เลขาธิการคณะกรรมการกำกับและส่งเสริมการประกอบธุรกิจประกันภัยหรือผู้ซึ่งเลขาธิการคณะกรรมการกำกับและส่งเสริมการประกอบธุรกิจประกันภัยมอบหมาย
นายทะเบียนหลักทรัพย์ หมายความว่า
นายทะเบียนหลักทรัพย์ที่ได้รับใบอนุญาตให้ประกอบกิจการให้บริการเป็นนายทะเบียนหลักทรัพย์ตามกฎหมายว่าด้วยหลักทรัพย์และตลาดหลักทรัพย์
ประกาศ คปภ. หมายความว่า
ประกาศคณะกรรมการกำกับและส่งเสริมการประกอบธุรกิจประกันภัย เรื่อง อัตรา หลักเกณฑ์
และวิธีการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทประกันวินาศภัย
พ.ศ. ๒๕๕๗
สำนักงาน หมายความว่า
สำนักงานคณะกรรมการกำกับและส่งเสริมการประกอบธุรกิจประกันภัย

ข้อ ๕  ให้บริษัทรายงานการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทตามแบบ
สรว.๑ แนบท้ายประกาศนี้ต่อนายทะเบียนภายในระยะเวลาที่บริษัทต้องวางเงินสำรองสำหรับเบี้ยประกันภัยตามข้อ
๕ วรรคสอง แห่งประกาศ คปภ.

ข้อ ๖  การวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทตามประกาศ
คปภ. ให้บริษัทดำเนินการ ดังต่อไปนี้
(๑) กรณีทรัพย์สินที่นำมาวางไว้กับนายทะเบียนเป็นพันธบัตรรัฐบาลไทย
หรือพันธบัตรรัฐวิสาหกิจที่มีกระทรวงการคลังค้ำประกัน
หรือพันธบัตรธนาคารแห่งประเทศไทย ให้บริษัทดำเนินการดังต่อไปนี้
(ก) แปลงรูปแบบใบหลักทรัพย์ (scrip) ผ่านระบบไร้ใบหลักทรัพย์
(scripless)
(ข) นำทรัพย์สินดังกล่าวมาวางไว้กับนายทะเบียนผ่านระบบไร้ใบหลักทรัพย์
โดยโอนเข้าบัญชีผู้รับฝากทรัพย์สินของสำนักงาน
(ค) เมื่อดำเนินการตาม (ก) และ (ข) แล้วให้บริษัทยื่นแบบ สรว.๒ แบบ
อสว.๑ และแบบ อสว.๓ แนบท้ายประกาศนี้ต่อนายทะเบียน
ทั้งนี้ ตั้งแต่วันที่ประกาศนี้มีผลใช้บังคับจนถึงวันที่ ๓๑ ธันวาคม
พ.ศ. ๒๕๕๘ บริษัทอาจนำทรัพย์สินตามวรรคหนึ่งมาวางไว้กับนายทะเบียนตามประกาศ คปภ.
ในรูปแบบที่มีใบหลักทรัพย์ได้ โดยให้ดำเนินการตาม (๒)
(๒) กรณีทรัพย์สินที่นำมาวางไว้กับนายทะเบียนเป็นทรัพย์สินอื่นนอกจาก
(๑) และเป็นทรัพย์สินในรูปแบบที่มีใบหลักทรัพย์ ให้บริษัทดำเนินการ ดังต่อไปนี้
(ก) แจ้งต่อนายทะเบียนหลักทรัพย์
และผู้ออกเอกสารสิทธิอื่นที่เกี่ยวข้องตามแบบ สรว.๓ แนบท้ายประกาศนี้ว่าจะนำทรัพย์สินนั้นมาวางไว้กับนายทะเบียนเพื่อเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
และหากมีการเปลี่ยนแปลงใด ๆ เกี่ยวกับทรัพย์สินดังกล่าวจะต้องได้รับความเห็นชอบเป็นหนังสือจากนายทะเบียนก่อน
(ข) ส่งมอบทรัพย์สินให้นายทะเบียนผ่านสำนักงาน
หรือผู้รับฝากทรัพย์สินของสำนักงาน และ
(ค) เมื่อบริษัทดำเนินการตาม (ก) และ (ข) แล้วให้บริษัทยื่นสำเนาแบบ
สรว.๓ และหนังสือรับแจ้งการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทที่นายทะเบียนหลักทรัพย์
หรือที่ผู้ออกเอกสารสิทธิเป็นผู้ออกให้ตามแบบ สรว.๔ พร้อมแบบ สรว.๒ และแบบ อสว.๑ แนบท้ายประกาศนี้ต่อนายทะเบียน
(๓) กรณีทรัพย์สินที่นำมาวางไว้กับนายทะเบียนเป็นบัตรเงินฝาก
ใบรับฝากเงิน หรือสมุดคู่ฝากประเภทฝากประจำที่มีระยะเวลาการฝากเงินตั้งแต่หกเดือนขึ้นไป
ให้บริษัทดำเนินการ ดังต่อไปนี้
(ก) แจ้งต่อสถาบันการเงินผู้ออกบัตรเงินฝาก ใบรับฝากเงิน
หรือสมุดคู่ฝากตามแบบ สรว.๓ แนบท้ายประกาศนี้ว่าจะนำทรัพย์สินนั้นมาวางไว้กับนายทะเบียนเพื่อเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
และหากมีการเปลี่ยนแปลงใด ๆ
เกี่ยวกับทรัพย์สินดังกล่าวจะต้องได้รับความเห็นชอบเป็นหนังสือจากนายทะเบียนก่อน
(ข) ส่งมอบทรัพย์สินให้นายทะเบียนผ่านสำนักงาน
หรือผู้รับฝากทรัพย์สินของสำนักงาน และ
(ค) เมื่อบริษัทดำเนินการตาม (ก) และ (ข) แล้วให้บริษัทยื่นสำเนาแบบ
สรว.๓ และหนังสือรับแจ้งการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทที่สถาบันการเงินเป็นผู้ออกให้ตามแบบ สรว.๔ พร้อมแบบ สรว.๒
และแบบ อสว.๑ แนบท้ายประกาศนี้ต่อนายทะเบียน
ทั้งนี้ จะถือว่านายทะเบียนได้รับการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทจากบริษัทตาม
(๑) หรือในกรณีที่บริษัทส่งมอบทรัพย์สินให้กับผู้รับฝากทรัพย์สินของสำนักงานตาม
(๒) หรือ (๓)
ต่อเมื่อสำนักงานได้รับแจ้งจากผู้รับฝากทรัพย์สินของสำนักงานว่าได้รับโอนหรือรับมอบทรัพย์สินดังกล่าวแล้วแต่กรณีเรียบร้อยแล้ว

ข้อ ๗  การขออนุญาตต่ออายุการฝาก
หรือปรับยอดเงินฝาก
หรือไถ่ถอนดอกเบี้ยสมุดเงินฝากประจำที่บริษัทนำมาวางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทไว้กับนายทะเบียนตามข้อ
๖ (๓) ให้บริษัทดำเนินการ ดังต่อไปนี้
(๑) ยื่นแบบ สรว.๕ แนบท้ายประกาศนี้ต่อนายทะเบียน
(๒)
ต้องส่งมอบสมุดเงินฝากประจำฉบับเดิมนั้นต่อผู้รับฝากทรัพย์สินของสำนักงานทันทีที่ดำเนินการต่ออายุการฝาก
หรือปรับยอดเงินฝาก หรือไถ่ถอนดอกเบี้ยเสร็จสิ้น  ทั้งนี้
ระยะเวลาในการดำเนินการดังกล่าวต้องไม่เกินห้าวันทำการนับแต่วันที่ได้รับจากผู้รับฝากทรัพย์สินของสำนักงาน
หากบริษัทไม่ส่งมอบสมุดเงินฝากประจำที่วางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทภายในระยะเวลาตาม (๒)
ให้ถือว่าบริษัทได้ถอนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทจากนายทะเบียนนับแต่วันที่ได้รับจากผู้รับฝากทรัพย์สินของสำนักงานแล้ว
กรณีสมุดเงินฝากประจำที่บริษัทนำมาวางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
เป็นสมุดเงินฝากประจำที่ไม่สามารถต่ออายุการฝากโดยให้มีระยะเวลาการฝากเงินตามที่กำหนดไว้ในข้อ
๖ (๒) แห่งประกาศ คปภ. ได้ เมื่อครบกำหนดระยะเวลาการฝาก หรือไถ่ถอนบริษัทต้องนำทรัพย์สินอย่างหนึ่งอย่างใดตามข้อ
๖ แห่งประกาศ คปภ. มาวางไว้กับนายทะเบียนก่อนครบกำหนดระยะเวลาการฝากหรือไถ่ถอนอย่างน้อยสิบห้าวัน
การดำเนินการต่ออายุการฝาก หรือปรับยอดเงินฝาก หรือไถ่ถอนดอกเบี้ย
สมุดเงินฝากประจำที่บริษัทนำมาวางเป็นเงินสำรองประกันภัยไว้กับนายทะเบียน
ต้องไม่ทำให้บริษัทมีทรัพย์สินวางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทไว้กับนายทะเบียนไม่ครบถ้วนตามจำนวนที่กำหนดไว้ในประกาศ
คปภ.

ข้อ ๘  การขอคืนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
ให้บริษัทยื่นแบบ สรว.๒ แบบ อสว.๒ และแบบ อสว.๓
แนบท้ายประกาศนี้ต่อนายทะเบียน

ข้อ ๙  หนังสือมอบอำนาจในการวางและการขอคืนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
หรือการดำเนินการอื่นใดที่เกี่ยวกับประกาศนี้ ให้เป็นไปตามแบบหนังสือมอบอำนาจแนบท้ายประกาศนี้

ข้อ ๑๐  กรณีที่บริษัทวางทรัพย์สินตามข้อ ๖ (๑)
ในรูปแบบที่มีใบหลักทรัพย์ไว้ก่อนวันที่ประกาศนี้ใช้บังคับ
ให้บริษัทยังคงวางทรัพย์สินดังกล่าวต่อไปได้จนกว่าจะขอคืน

ประกาศ
ณ วันที่ ๑๘ ธันวาคม พ.ศ. ๒๕๕๗
ประเวช
 องอาจสิทธิกุล
เลขาธิการ
คณะกรรมการกำกับและส่งเสริมการประกอบธุรกิจประกันภัย
นายทะเบียน

[เอกสารแนบท้าย]

๑. รายงานการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(สรว.๑)
๒. คำขอวางและขอคืนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(สรว.๒)
๓. รายละเอียดทรัพย์สินที่นำมาวางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(อสว.๑)
๔. รายละเอียดทรัพย์สินที่ขอคืนเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(อสว.๒)
๕. รายละเอียดของหลักทรัพย์ (อสว.๓)
๖. หนังสือแจ้งการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(สรว.๓)
๗. หนังสือรับแจ้งการวางเงินสำรองสำหรับเบี้ยประกันภัยที่ยังไม่ตกเป็นรายได้ของบริษัท
(สรว.๔)
๘. คำขออนุญาตนำหลักทรัพย์ที่วางเป็นเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทไปต่ออายุการฝาก
หรือปรับยอดเงินฝาก หรือไถ่ถอนดอกเบี้ย (สรว.๕)
๙. หนังสือมอบอำนาจ

(ดูข้อมูลจากภาพกฎหมาย)

ปริยานุช/ผู้จัดทำ
๑๙ มกราคม ๒๕๕๘

นุสรา/ผู้ตรวจ
๙ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๖ ง/หน้า ๑๙/๑๒ มกราคม ๒๕๕๘